《岁除答梁羲倩敦五两甥 其二》
明代·陈子升

当年竹马外家游，共看初生似阿侯。山豆种来杨氏盛，楚兰滋遍女媭愁。

春深豹雾薰书幌，水接鹏溟动钓舟。千古运期更姓字，虚名知尔世情留。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。